SET บ่ายพุ่ง 16 จุด รับแรงซื้อกลุ่ม “อีวี” หลังครม. เคาะส่งเสริม “รถยนต์ไฟฟ้า”
SET บ่ายพุ่ง 16 จุด รับแรงซื้อหุ้นกลุ่ม “อีวี” หลังครม.ผ่านมาตรการส่งเสริม “รถยนต์ไฟฟ้า” ทั้งมาตรการภาษีและไม่ใช่ภาษี โดยจะครอบคลุมการนำเข้า-ผลิตในประเทศ
15 ก.พ. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 15:41 น. อยู่ที่ 1,700.38 จุด เพิ่มขึ้น 15.69 จุด หรือ 0.93% สูงสุดที่ 1,701.20 จุด ต่ำสุดที่ 1,687.18 จุด มูลค่าการซื้อขาย 6.92 หมื่นล้านบาท
โดยตลาดหุ้นไทยช่วงบ่ายปรับตัวขึ้นต่อจากภาคเช้าไปเป็นกว่า 10 จุด ตอบรับปัจจัยเรื่องคณะรัฐมนตรี (ครม.) อนุมัติชุดมาตรการส่งเสริมการใช้รถยนต์ไฟฟ้า (EV) ทั้งมาตรการภาษีและไม่ใช่ภาษี โดยจะครอบคลุมการนำเข้า-ผลิตในประเทศ ทำให้มีแรงซื้อเข้ามามากในหุ้นที่มีธุรกิจเกี่ยวเนื่องกับ EV อาทิ EA, GPSC, NEX และ KCE
นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ (ประเทศไทย) กล่าวว่า ดัชนีตลาดหุ้นไทยบ่ายนี้ปรับตัวขึ้นกว่า 10 จุด คาดตลาดตอบรับปัจจัยลบไปพอสมควร ทั้งการปรับขึ้นดอกเบี้ยของธนาคารกลางสหรัฐฯ และสถานการณ์ความตึงเครียดระหว่างรัสเซียและยูเครน เนื่องจากนักลงทุนมองว่าอาจมีการเจรจากันได้ ทำให้ตลาดผ่อนคลายลงบ้าง ขณะเดียวกันตลาดภูมิภาคเอเชียส่วนใหญ่เคลื่อนไหวทั้งในแดนบวกและลบ โดยประเทศใกล้เคียง เช่น อินโดนีเซีย มาเลเซีย ก็ยังบวกได้ดี
ส่วนปัจจัยในประเทศ ได้รับปัจจัยบวกหลังจากคณะรัฐมนตรี (ครม.) มีมติอนุมัติมาตรการส่งเสริมรถยนต์ไฟฟ้า (EV) ทำให้เป็นบวกต่อหุ้นที่เกี่ยวข้อง เช่น บริษัท พลังงานบริสุทธิ์ จำกัด (มหาชน) หรือ EA, บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เป็นต้น
ทั้งนี้ให้แนวรับ 1,680 จุด แนวต้าน 1,700 จุด